Laki maahanmuuttajien kotouttamisesta ja turvapaikanhakijoiden vastaanotosta 9.4.1999/493

3 § 
Soveltamisala

Kotouttamista tukevien ja edistävien toimenpiteiden ja palvelujen piiriin voi kuulua Suomeen muuttanut henkilö, jolla on kotikuntalaissa (201/1994) tarkoitettu kotikunta Suomessa. (29.12.2005/1215) 

Turvapaikanhakijoiden vastaanoton piiriin kuuluu turvapaikanhakija, kunnes hänelle on myönnetty oleskelulupa tai hän on poistunut maasta. (27.5.2005/362) 

Tilapäistä suojelua saavien vastaanoton piiriin kuuluu ulkomaalaislaissa tarkoitettua tilapäistä suojelua saava henkilö, kunnes hänelle on myönnetty jatkuva oleskelulupa tai hän on poistunut maasta. (9.7.2004/649) 

Säännöksiä ihmiskaupan uhrien auttamisesta voidaan soveltaa henkilöön:

1) jolle on annettu ulkomaalaislain 52 b §:ssä tarkoitettu harkinta-aika tai jolle on myönnetty ulkomaalaislain 52 a §:n 1 momentissa tarkoitettu oleskelulupa; tai

2) jonka muutoin voidaan olosuhteiden perusteella arvioida olevan ihmiskaupan uhri tai erityisen avun tarpeessa ihmiskaupparikosta tutkittaessa.

(22.12.2006/1269) 
Ihmiskaupan uhrien auttamista koskevien säännösten soveltaminen lakkaa, kun 4 momentissa tarkoitettuja perusteita ei enää ole tai avun tarvetta ei muusta syystä enää ole. (22.12.2006/1269) 

________________________________________________________________________________

LUONNOS
Muutettu 3 § 2 mom.

VAIHTOEHTO 1:
Turvapaikanhakijoiden vastaanoton piiriin kuuluu turvapaikanhakija, kunnes hänelle on myönnetty oleskelulupa tai hän on poistunut maasta. Kuitenkin turvapaikanhakija, joka on unionin kansalainen, ei kuulu enää vastaanoton piiriin sen jälkeen, kun hän on saanut päätöksen tiedoksi kansainvälistä suojelua koskevassa asiassaan.

Perustelut:

Euroopan unionin jäsenvaltiot ovat sopineet, että jäsenvaltioita pidetään kaikissa turvapaikkaan liittyvissä oikeudellisissa ja käytännöllisissä seikoissa toisiinsa nähden turvallisina alkuperämaina.

Unionin kansalaisten liikkumista Euroopan unionin alueella säätelee ns. vapaa liikkuvuusdirektiivi. EU-kansalainen on oikeutettu oleskelemaan toisen EU-valtion alueella kolmen kuukauden ajan. Maahantulon ja oleskelun edellytyksenä on, että henkilöllä on voimassa oleva henkilötodistus tai passi. Lisäksi edellytyksenä on, että unionin kansalaisen tai hänen perheenjäsenensä ei katsota vaarantavan yleistä järjestystä, turvallisuutta tai kansanterveyttä. Unionin kansalaisen tai hänen perheenjäsenensä oleskeluoikeus säilyy, jolleivät he muodosta kohtuutonta rasitetta vastaanottavan jäsenvaltion sosiaalihuoltojärjestelmälle. 

Suomessa on katsottu, että unionin kansalainen, joka hakee turvapaikkaa ja majoittuu vastaanottokeskukseen sekä nostaa toimeentulotukea, voidaan käännyttää ulkomaalaislain 167 pykälän perusteella. Käännyttämispäätös perustuu siihen, että hakija on kohtuuttomasti rasittanut Suomen sosiaalihuoltojärjestelmää.

Käännyttämispäätös on ulkomaalaislain 172 pykälän perusteella täytäntöön pantavissa aikaisintaan 30 päivän kuluttua siitä, kun päätös on annettu käännytetylle tiedoksi. Koska unionin kansalaista koskevat erilaiset käännyttämisperusteet ja myös käännyttämispäätöksen täytäntöönpano on erilainen kuin kolmansien valtioiden kansalaisten käännyttäminen, on perusteltua katsoa, että myös unionin kansalaisen oikeus kuulua vastaanoton piiriin eroaa muista. Näin ollen ehdotetaan, että unionin kansalaisella ei ole enää kielteisen kansainvälistä suojelua koskevan päätöksen saatuaan oikeutta oleskella vastaanottokeskuksessa ja nostaa toimeentulotukea. Tämän katsotaan osaltaan vähentävän unionin kansalaisten tekemiä perusteettomia turvapaikkahakemuksia. 

VAIHTOEHTO 2:
Turvapaikanhakijoiden vastaanoton piiriin kuuluu turvapaikanhakija, kunnes hänelle on myönnetty oleskelulupa tai hän on poistunut maasta. Kuitenkin turvapaikanhakija, joka on saapunut ulkomaalaislain 100 §:ssä määritellystä turvallisesta alkuperämaasta, ei kuulu enää vastaanoton piiriin sen jälkeen, kun hän on saanut päätöksen tiedoksi kansainvälistä suojelua koskevassa asiassaan.

Perustelut: